ኢትዮጵያ የባህር በር ከሌላቸው ሀገራት ፈጣን እድገት በማስመዝገብ ተምሳሌት ነች
አዲስ አበባ፤ ሐምሌ 10/2005 (ዋኢማ) – ኢትዮጵያ የባህር በር ከሌላቸው 16 የአፍሪካ ሀገራት ፈጣን እድገት በማስመዝገብ ተምሳሌት መሆኗ በጉባኤው መክፈቻ ላይ ተወስቷል፡፡ከተለያዩ አህጉራት የባህር በር የሌላቸው ሀገራትን ያሰበሰበው “አልማቲ አክሽን” ስምምነት ከአስር አመት በፊት ወደ ትግበራ ሲገባ ስተራቴጂክ እቅድ በመንደፍ  የሀገራቱን የዘርፉን ችግሮች ለመፍታት ነበር፡፡የእቅዱን ትግበራ የሚታዩ ችግሮችን ለመፍታት ወደብ አልባ ሀገራቱ በአዲስ አበባ ተሰባስበዋል፡፡በምክክር ጉባኤ ላይ የተገኙት የኢትዮጵያ ገንዘብና ኢኮኖሚ ልማት ሚኒስትር ዴኤታ አቶ አህመድ ሺዴ የአልማቲ ስምምነት እቅድን በመተግበር ረገድ የባህር በር የሌላት ሃገር ብትሆንም የመልቲ ሞዳል አገልግሎት ትራንስፖርትን ጥቅም ላይ በማዋል፣ የደረቅ ወደብ ስራን በማሻሻል፣ ከሱዳንና ጅቡቲ ጋር ወደብን በስምምነት በመጠቀምና የመሰረተ ልማት ግንባታን በማካሄድ ለተከታታይ ዘጠኝ አመታት ባለሁለት አሃዝ የኢኮኖሚ እድገት አስመዝግባለች ብለዋል፡፡ይሁን እንጂ በአፍሪካ የእርስ በእርስ ንግድ አለመጎልበት፣ የመሰረተ ልማት ግንባታ በተፈለገው መንገድ አለመስፋፋት ከባህር በር አለመኖር ጋር ተያይዞ አሁንም ያሉ ችግሮች መፍትሄ ሊፈለግላቸው ይገባል ነው ያሉት፡፡የባህር በር የሌላቸው ሀገራት የባህር በር ካላቸው የንግድ ልውውጥ  መጠናቸው ከ20 በመቶ ያነሰ እንደሆነም ተገልጿል፡፡በተባበሩት መንግስታት ድርጅት የአፍሪካ ኢኮኖሚክ ኮሚሽን ዋና ጸሃፊ ካርሎስ ሎፔዝ በበኩላቸው የአልማቲ ስምምነት እቅድን የባህር በር ሳይኖራት እያደገች ባለችው ኢትዮጵያ መካሄዱ ለሌሎችም ሃገራት ፋይዳው የጎላ እንደሆነ ነው የገለጹት፡፡ኢትዮጵያ የባህር በር ከሌላቸው 16 የአፍሪካ ሀገራት ችግሮችን በመቋቋም ፈጣን እድገት በማስመዝገብ ተምሳሌት መሆኗ በጉባኤው መክፈቻ ላይ ተወስቷል፡፡የአልማቲ ስምምነት እቅድ ትግበራ ላይ እየተካሄደ ያለው ጉባኤ ፣የባህር በር የሌላቸው ሃገራት የንግድ እንቅስቃሴ የባህር በር ካላቸው ሃገሮች ጋር መመጣጠን እንዲችል፣ በንግድ ልውውጥ፣ በመሰረተ ልማት ግንባታ እና ተዛማጅ ጉዳዮች ላይ በመምከር መፍትሄ ያስቀምጣል ተብሎ ይጠበቃል፡፡እንደ ኢሬቴድ ዘገባ አነስተኛ የንግድ እንቅስቃሴን ወደ ተሻለ ደረጃ ለማድረስ፣ በሃገራቱ የእርስ በእርስ ግንኙነትን ለማጠናከር፣ የወደብ አጠቃቀምን ለማሻሻል፣ የመሰረተ ልማት ግንባታን ለማሳደግ በሚል ነበር የባህር በር የሌላቸው ሃገሮች እ.አ.አ በ2003 የጋራ ስትራቴጂክ እቅድ በካዛኪስታኗ አልማቲ ከተማ ያጸደቁት፡፡